title: Moladh ón Mbord eorpach um Riosca Sistéamach an 30 Márta 2022 lena leasaítear Moladh BERS/2015/2 maidir leis an measúnú ar éifeachtaí trasteorann agus ar chómhalartacht dheonach beart beartais macrastuamachta (BERS/2022/3) 2022/C 206/02

text:
                  23.5.2022

                  GA

                  Iris Oifigiúil an Aontais Eorpaigh

                  C 206/3

         MOLADH ÓN MBORD EORPACH UM RIOSCA SISTÉAMACH
         an 30 Márta 2022
         lena leasaítear Moladh BERS/2015/2 maidir leis an measúnú ar éifeachtaí trasteorann agus ar chómhalartacht dheonach beart beartais macrastuamachta
         (BERS/2022/3)
         (2022/C 206/02)
         TÁ BORD GINEARÁLTA AN BHOIRD EORPAIGH UM RIOSCA SISTÉAMACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint don Chomhaontú ar an Limistéar Eorpach Eacnamaíoch (1), go háirithe Iarscríbhinn IX de,
         Ag féachaint do Rialachán (AE) Uimh. 1092/2010 ó Pharlaimint na hEorpa agus ón gComhairle an 24 Samhain 2010 maidir le formhaoirseacht stuamachta ar an macraileibhéal ag an Aontas Eorpach ar an gcóras airgeadais agus lena mbunaítear Bord Eorpach um Riosca Sistéamach (2), agus go háirithe Airteagail 3 agus 16 go 18 de,
         Ag féachaint do Threoir 2013/36/AE ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíocht institiúidí creidmheasa agus maoirseacht stuamachta ar institiúidí creidmheasa, lena leasaítear Treoir 2002/87/CE agus lena n-aisghairtear Treoir 2006/48/CE agus Treoir 2006/49/CE (3), agus go háirithe Roinn II de Chaibidil 4 de Theideal VII de,
         Ag féachaint do Chinneadh BERS/2011/1 ón mBord Eorpach um Riosca Sistéamach an 20 Eanáir 2011 lena nglactar Rialacha Nós Imeachta an Bhoird Eorpaigh um Riosca Sistéamach (4), agus go háirithe Airteagail 18 go 20 de,
         De bharr an mhéid seo a leanas:

                     (1)

                     Chun bearta beartais macrastuamachta náisiúnta atá éifeachtach comhsheasmhach a áirithiú, tá sé tábhachtach an t-aitheantas a cheanglaítear faoi dhlí an Aontais a chomhlánú leis an gcómhalartacht dheonach.

                     (2)

                     Is é is aidhm don chreat maidir leis an gcómhalartacht dheonach le haghaidh bearta beartais macrastuamachta a leagtar amach i Moladh BERS/2015/2 ón mBord Eorpach um Riosca Sistéamach (BERS) (5) a áirithiú go ndéanfar na bearta beartais macrastuamachta ar fad atá bunaithe ar neamhchosaintí agus a ghníomhachtaítear i mBallstát amháin a chómhalartú sna Ballstáit eile.

                     (3)

                     An 11 Eanáir 2022, rinne Nationale Bank van België / Banque Nationale de Belgique (NBB/BNB), ag gníomhú dó mar údarás ainmnithe chun críocha Airteagal 133(12) de Threoir 2013/36/AE, fógra a thabhairt do BERS go raibh beartaithe aige ráta maolánach maidir le riosca sistéamach (SyRB) a shocrú faoi Airteagal 133(9) den Treoir sin chun rioscaí macrastuamachta nó sistéamacha a thiocfadh de dhroim neamhchosaintí atá bunaithe ar rátálacha inmheánacha (IRB) a urraítear le maoin dho-aistrithe chónaithe a bhfuil an chomhthaobhacht ina leith lonnaithe sa Bheilg a chosc agus a mhaolú. Beidh feidhm ag an ráta maolánach maidir le riosca sistéamach atá beartaithe maidir le hinstitiúidí agus fochuideachtaí creidmheasa intíre a bhfuil a máthaireintiteas bunaithe i mBallstát eile.

                     (4)

                     Tiocfaidh an beart i bhfeidhm an 1 Bealtaine 2022 agus cuirfear é in ionad beart náisiúnta is déine atá ann cheana féin, beart a glacadh faoi Airteagal 458(2)(d)(iv) de Rialachán (AE) Uimh. 575/2013 ó Pharlaimint na hEorpa agus ón gComhairle (6), ina bhfuil forlíontán ualaigh riosca agus iolraitheoir le haghaidh neamhchosaintí miondíola a urraítear le maoin chónaithe dho-aistrithe atá lonnaithe sa Bheilg agus a chuirtear i bhfeidhm ar gach institiúid creidmheasa intíre a úsáideann cur chuige IRB. Maidir leis an mbeart náisiúnta atá ann agus atá níos déine, rachaidh a thréimhse feidhme in éag an 30 Aibreán 2022.

                     (5)

                     An 11 Eanáir 2022, chuir NBB/BNB iarratas faoi bhráid BERS ar chómhalartú an ráta mhaolánaigh maidir le riosca sistéamach faoi Airteagal 134(5) de Threoir 2013/36/AE.

                     (6)

                     Tar éis an iarratais a chuir NBB/BNB isteach á iarraidh go ndéanfadh na Ballstáit eile an beart a chómhalartú, agus ionas nach dtarlódh iarmhairtí diúltacha trasteorann i bhfoirm sceite agus arbatráiste rialála a d’fhéadfadh a bheith mar thoradh ar chur chun feidhme an bhirt beartais macrastuamachta a thiocfaidh i bhfeidhm sa Bheilg, chinn Bord Ginearálta BERS an beart sin freisin a chuimsiú i liosta na mbeart beartais macrastuamachta a mholtar a chómhalartú faoi Mholadh BERS/2015/2.

                     (7)

                     Dá bhrí sin, ba cheart Moladh BERS/2015/2 a leasú dá réir,

               TAR ÉIS AN MOLADH SEO A GHLACADH:

            Leasuithe

         Leasaítear Moladh BERS/2015/2 mar a leanas:

                     1.

                     cuirtear an méid seo a leanas in ionad fho-mholadh C(1) in Alt 1:

                                 “1.

                                 Maidir leis na bearta beartais macrastuamachta a ghlacfaidh údaráis ábhartha eile agus a mholfaidh BERS a gcómhalartú, moltar do na húdaráis ábhartha na bearta sin a chómhalartú. Moltar na bearta seo a leanas, a gcuirtear síos tuilleadh orthu san Iarscríbhinn, a chómhalartú:

                                             An Bheilg:

                                                         —

                                                         ráta 9 % de ráta maolánach maidir le riosca sistéamach ar gach neamhchosaint mhiondíola IRB ar dhaoine nádúrtha a urraítear le maoin chónaithe dho-aistrithe a bhfuil an chomhthaobhacht ina leith lonnaithe sa Bheilg;

                                             An Fhrainc:

                                                         —

                                                         géarú ar an teorainn mhór neamhchosanta dá bhforáiltear in Airteagal 395(1) de Rialachán (AE) Uimh. 575/2013, a bhfuil feidhm leis maidir le neamhchosaintí ar chorparáidí móra neamhairgeadais a bhfuil fiachais ollmhóra orthu agus ag a bhfuil a n-oifig chláraithe sa Fhrainc, go 5 % de chaipiteal Leibhéal 1, a chuirtear i bhfeidhm i gcomhréir le hAirteagal 458(2)(d)(ii) de Rialachán (AE) Uimh. 575/2013 ar institiúidí domhanda a bhfuil tábhacht shistéamach leo (G-SIInna) agus ar institiúidí eile a bhfuil tábhacht shistéamach leo (O-SIInna) ar an leibhéal is airde comhdhlúthúchán faoina n-imghabháil stuamachta baincéireachta;

                                             An Liotuáin

                                                         —

                                                         ráta 2 % de ráta maolánach maidir le riosca sistéamach ar gach neamhchosaint mhiondíola ar dhaoine nádúrtha a bhfuil cónaí orthu i bPoblacht na Liotuáine agus a urraítear le maoin chónaithe.

                                             Lucsamburg:

                                                         —

                                                         teorainneacha iasachta/luacha (IL) atá ceangailteach ó thaobh dlí de le haghaidh iasachtaí nua morgáiste ar réadmhaoin chónaithe atá lonnaithe i Lucsamburg, agus feidhm ag teorainneacha IL éagsúla maidir le catagóirí éagsúla iasachtaithe:

                                                                     (a)

                                                                     Teorainn IL 100 % le ceannaitheoirí céaduaire a bhfuil a bpríomháit chónaithe á ceannach acu;

                                                                     (b)

                                                                     Teorainn IL 90 % le ceannaitheoirí eile i.e. ceannaitheoirí nach ceannaitheoirí céaduaire iad a bhfuil a bpríomháit chónaithe á ceannach acu. Cuirtear an teorainn sin i bhfeidhm ar bhealach comhréireach trí liúntas punainne. Go sonrach, féadfaidh iasachtóirí 15 % de phunann na morgáistí nua a dheonaítear do na hiasachtaithe sin a eisiúint ar IL atá os cionn 90 % ach faoi bhun IL uasta 100 %;

                                                                     (c)

                                                                     Teorainn IL 80 % le hiasachtaí eile morgáiste (lena n-áirítear an chuid sin ‘ceannach le ligean ar cíos’).

                                             An Ísiltír:

                                                         —

                                                         meánualach riosca íosta a chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013 ar institiúidí creidmheasa atá údaraithe san Ísiltír a úsáideann cur chuige IRB chun ceanglais chaipitil rialála a ríomh maidir lena bpunanna neamhchosaintí ar dhaoine nádúrtha a urraítear le maoin chónaithe atá lonnaithe san Ísiltír. Maidir le gach mír neamhchosanta aonair a thagann faoi raon feidhme an bhirt, sanntar ualach riosca 12 % don chuid den iasacht nach mó ná 55 % de luach margaidh na maoine a úsáidtear chun an iasacht a urrú, agus sanntar ualach riosca 45 % don chuid eile den iasacht. Is éard atá i meánualach riosca íosta na punainne ná meán ualaí riosca na n-iasachtaí aonair agus é ualaithe ó thaobh na neamhchosanta.

                                             An Iorua:

                                                         —

                                                         ráta 4,5 % de ráta maolánach maidir le riosca sistéamach le haghaidh neamhchosaintí san Iorua a chuirtear i bhfeidhm i gcomhréir le hAirteagal 133 de Threoir 2013/36/AE, mar a cuireadh i bhfeidhm ar an Iorua agus san Iorua an 1 Eanáir 2020 de bhun théarmaí an Chomhaontaithe ar an Limistéar Eorpach Eacnamaíoch (*1) (Comhaontú LEE) (‘CRD mar is infheidhme maidir leis an Iorua agus san Iorua an 1 Eanáir 2020’ anseo feasta), ar na hinstitiúidí creidmheasa uile atá údaraithe san Iorua;

                                                         —

                                                         íosteorainn meánualaigh riosca 20 % le haghaidh neamhchosaintí réadmhaoine cónaithe san Iorua a chuirtear i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013, mar a cuireadh i bhfeidhm ar an Iorua agus san Iorua an 1 Eanáir 2020 de bhun théarmaí Chomhaontú LEE (‘CRR mar is infheidhme maidir leis an Iorua agus san Iorua an 1 Eanáir 2020’ anseo feasta), ar institiúidí creidmheasa, atá údaraithe san Iorua a úsáideann an cur chuige inmheánach bunaithe ar rátálacha (IRB) chun ceanglais chaipitil rialála a ríomh;

                                                         —

                                                         íosteorainn meánualaigh riosca 35 % le haghaidh neamhchosaintí réadmhaoine tráchtála san Iorua a chuirtear i bhfeidhm i gcomhréir le hAirteagal 458(2)(d)(vi) de CRR mar a cuireadh i bhfeidhm ar an Iorua agus san Iorua an 1 Eanáir 2020 maidir le hinstitiúidí creidmheasa atá údaraithe san Iorua a úsáideann cur chuige IRB chun ceanglais chaipitil rialála a ríomh.

                                             An tSualainn:

                                                         —

                                                         íosteorainn 25 % a bhaineann go sonrach le hinstitiúidí creidmheasa maidir le meánualaí riosca ualaithe ó thaobh na neamhchosanta a chuirtear i bhfeidhm ar phunann na neamhchosaintí miondíola ar fhéichiúnaithe a bhfuil cónaí orthu sa tSualainn agus a urraítear le maoin dho-aistrithe i gcomhréir le hAirteagal 458(2)(d)(vi) de Rialachán (AE) Uimh. 575/2013 ar institiúidí creidmheasa atá údaraithe sa tSualainn a úsáideann Cur Chuige IRB chun ceanglais chaipitil rialála a ríomh.”

                        (*1)  IO L 1, 3.1.1994, lch. 3."

                     2.

                     An Iarscríbhinn a ghabhann leis an Moladh seo a chuirtear in ionad na hIarscríbinne.

            Arna dhéanamh in Frankfurt am Main, an 30 Márta 2022.

                  Ceann Rúnaíocht BERS,

                  Ar son Bhord Ginearálta BERS

               Francesco MAZZAFERRO

            (1)  IO L 1, 3.1.1994, lch. 3.

            (2)  .IO L 331, 15.12.2010, lch. 1.

            (3)  IO L 176, 27.6.2013, lch. 338.

            (4)  .IO C 58, 24.2.2011, lch. 4.

            (5)  Moladh BERS/2015/2 ón mBord Eorpach um Riosca Sistéamach an 15 Nollaig 2015 maidir leis an measúnú ar éifeachtaí trasteorann agus ar chómhalartacht dheonach beart beartais macrastuamachta (IO C 97, 12.3.2016, lch. 9).

            (6)  Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta, agus lena leasaítear Rialachán (AE) Uimh. 648/2012 (IO L 176, 27.6.2013, lch. 1).

            IARSCRÍBHINN
            Cuirtear an méid seo a leanas in ionad na hIarscríbhinne a ghabhann le Moladh BERS/2015/2:

                     “IARSCRÍBHINN

                        An Bheilg

                           Ráta 9 % de ráta maolánach maidir le riosca sistéamach ar gach neamhchosaint mhiondíola bunaithe ar rátálacha inmheánacha a urraítear le maoin chónaithe dho-aistrithe a bhfuil an chomhthaobhacht ina leith lonnaithe sa Bheilg.

                     I.   Tuairisc ar an mbeart

                                 1.

                                 Is é a fhorchuirtear le beart na Beilge, a chuirtear i bhfeidhm i gcomhréir le hAirteagal 133 de Threoir 2013/36/AE ráta 9 % de ráta maolánach maidir le riosca sistéamach ar neamhchosaintí mhiondíola IRB ar dhaoine nádúrtha a urraítear le maoin chónaithe dho-aistrithe a bhfuil an chomhthaobhacht ina leith lonnaithe sa Bheilg(idir neamhchosaintí neamh-mhainneachtana agus neamhchosaintí mainneachtana).

                           II.   An Cómhalartú

                                 2.

                                 Moltar do na húdaráis ábhartha beart na Beilge a chómhalartú trína chur i bhfeidhm ar neamhchosaintí miondíola IRB ar dhaoine nádúrtha a urraítear le maoin chónaithe dho-aistrithe a bhfuil an chomhthaobhacht ina leith lonnaithe sa Bheilg (ina neamhchosaintí neamh-mhainneachtana agus neamhchosaintí mainneachtana araon). De rogha air sin, is féidir an beart a chómhalartú trí úsáid a bhaint as an raon feidhme seo a leanas i dtuairisciú COREP: Neamhchosaintí miondíol IRB a urraítear le maoin chónaithe dho-aistrithe i leith daoine aonair atá lonnaithe sa Bheilg (ina neamhchosaintí neamh-mhainneachtana agus neamhchosaintí mainneachtana araon).

                                 3.

                                 Mura bhfuil an beart beartais macrastuamachta céanna ar fáil ina ndlínse, moltar do na húdaráis ábhartha, i ndiaidh dul i gcomhairle le BERS, beart beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú, lena n-áirítear bearta agus cumhachtaí maoirseachta a leagtar síos i dTeideal VII, Caibidil 2, Cuid IV, de Threoir 2013/36/AE a ghlacadh. Moltar do na húdaráis ábhartha an beart coibhéiseach a ghlacadh tráth nach déanaí ná ceithre mhí tar éis fhoilsiú an Mholta seo in Iris Oifigiúil an Aontais Eorpaigh.

                           III.   Tairseach Ábharthachta

                                 4.

                                 Déantar an beart a chomhlánú le tairseach ábharthachta atá sonrach de réir institiúide chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh. Féadfar institiúidí a dhíolmhú ón gceanglas maolánach maidir le riosca sistéamach ach gan a neamhchosaintí earnála ábhartha a bheith níos mó ná EUR 2 bhilliún. Dá bhrí sin, ní iarrtar an cómhalartú ach amháin nuair a rachfar thar an tairseach atá sonrach de réir institiúide.

                                 5.

                                 I gcomhréir le Cuid 2.2.1 de Mholadh BERS/2015/2, moltar tairseach ábharthachta EUR 2 bhilliún mar leibhéal uasta tairsí. Dá bhrí sin, féadfaidh údaráis ábhartha atá ag cómhalartú tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach atá molta a chur i bhfeidhm.

                        An Fhrainc

                           Géarú ar an teorainn mhór neamhchosanta dá bhforáiltear in Airteagal 395(1) de Rialachán (AE) Uimh. 575/2013, a bhfuil feidhm leis maidir le neamhchosaintí ar chorparáidí móra neamhairgeadais a bhfuil fiachais ollmhóra orthu agus ag a bhfuil a n-oifig chláraithe sa Fhrainc, go 5 % de chaipiteal Leibhéal 1, a chuirtear i bhfeidhm i gcomhréir le hAirteagal 458(2)(d)(ii) de Rialachán (AE) Uimh. 575/2013 ar institiúidí domhanda a bhfuil tábhacht shistéamach leo (G-SIInna) agus ar institiúidí eile a bhfuil tábhacht shistéamach leo (O-SIInna) ar an leibhéal is airde comhdhlúthúchán faoina n-imghabháil stuamachta baincéireachta.

                     I.   Tuairisc ar an mbeart

                                 1.

                                 Maidir le beart na Fraince, a chuirtear i bhfeidhm i gcomhréir le hAirteagal 458(2)(d)(ii) de Rialachán (AE) Uimh. 575/2013 agus a fhorchuirtear ar institiúidí domhanda a bhfuil tábhacht shistéamach leo (G-SIInna) agus ar institiúidí eile a bhfuil tábhacht shistéamach leo (O-SIInna) ar an leibhéal is airde comhdhlúthúchán faoina n-imghabháil stuamachta baincéireachta (ní ar leibhéal fo-chomhdhlúite), is éard atá i gceist leis teorainn na neamhchosaintí móra a ghéarú go 5 % dá gcaipiteal ar Leibhéal 1, is infheidhme maidir le neamhchosaintí ar chorparáidí móra neamhairgeadais a bhfuil fiachais ollmhóra orthu agus ag a bhfuil a n-oifig chláraithe sa Fhrainc.

                                 2.

                                 Sainmhínítear corparáid neamhairgeadais mar dhuine nádúrtha nó mar dhuine dlítheanach faoin dlí príobháideach ag a bhfuil a oifig chláraithe sa Fhrainc, agus a bhaineann, ar a leibhéal féin agus ar an leibhéal is airde comhdhlúthúchán, le hearnáil na gcorparáidí neamhairgeadais mar a shainmhínítear in Iarscríbhinn A, pointe 2.45 a ghabhann le Rialachán (AE) Uimh. 549/2013 ó Pharlaimint na hEorpa agus ón gComhairle (*1).

                                 3.

                                 Tá feidhm ag an mbeart maidir le neamhchosaintí ar chorparáidí neamhairgeadais ag a bhfuil a n-oifig chláraithe sa Fhrainc agus maidir le neamhchosaintí ar ghrúpaí de chorparáidí neamhairgeadais nasctha mar a leanas:

                                             (a)

                                             Maidir le corparáidí neamhairgeadais ar cuid de ghrúpa corparáidí neamhairgeadais nasctha iad ag a bhfuil a oifig chláraithe ar an leibhéal is airde comhdhlúthúchán sa Fhrainc, tá feidhm ag an mbeart maidir le suim na nglan-neamhchosaintí i ndáil leis an ngrúpa agus a eintitis ghaolmhara de réir bhrí Airteagal 4(1), pointe (39) de Rialachán (AE) Uimh. 575/2013;

                                             (b)

                                             Maidir le corparáidí neamhairgeadais ar cuid de ghrúpa corparáidí neamhairgeadais nasctha iad ag a bhfuil a oifig chláraithe ar an leibhéal is airde comhdhlúthúchán lasmuigh den Fhrainc, tá feidhm ag an mbeart maidir le:

                                                         (i)

                                                         suim na neamhchosaintí ar na corparáidí neamhairgeadais sin ag a bhfuil a n-oifig chláraithe sa Fhrainc;

                                                         (ii)

                                                         suim na neamhchosaintí ar na heintitis sa Fhrainc nó thar lear a bhfuil rialú díreach nó indíreach á dhéanamh orthu ag na corparáidí neamhairgeadais dá dtagraítear in (i) de réir bhrí Airteagal 4(1), pointe (39) de Rialachán (AE) Uimh. 575/2013; agus

                                                         (iii)

                                                         suim na neamhchosaintí ar na heintitis sa Fhrainc nó thar lear atá spleách ó thaobh na heacnamaíochta de ar na corparáidí neamhairgeadais dá dtagraítear in (i) de réir bhrí Airteagal 4(1), pointe (39) de Rialachán (AE) Uimh. 575/2013.

                                                   Dá bhrí sin, maidir le corparáidí neamhairgeadais nach bhfuil a n-oifig chláraithe sa Fhrainc acu agus nach fochuideachta nó eintiteas iad atá spleách ó thaobh na heacnamaíochta de ar chorparáid neamhairgeadais ag a bhfuil a hoifig chláraithe sa Fhrainc, agus nach bhfuil á rialú go díreach nó go hindíreach ag corparáid dá leithéid, ní thagann siad faoi raon feidhme an bhirt.
                                             I gcomhréir le hAirteagal 395(1) de Rialachán (AE) Uimh. 575/2013, beidh an beart infheidhme tar éis éifeacht na dteicnící maolaithe riosca creidmheasa agus na ndíolúintí a chur san áireamh i gcomhréir le hAirteagail 399 go 403 de Rialachán (AE) Uimh. 575/2013.

                                 4.

                                 Ní mór do G-SII nó O-SII a mheas gur mór í corparáid neamhairgeadais ag a bhfuil a hoifig chláraithe sa Fhrainc, más cothrom le EUR 300 milliún nó níos mó ná sin a neamhchosaint bhunaidh ar an gcorparáid neamhairgeadais, nó ar an ngrúpa corparáidí neamhairgeadais nasctha de réir bhrí mhír 3. Ríomhtar luach na neamhchosanta bunaidh i gcomhréir le hAirteagail 389 agus 390 de Rialachán (AE) Uimh. 575/2013 sula gcuirfear san áireamh éifeacht na dteicnící maolaithe riosca creidmheasa agus na ndíolúintí a leagtar amach in Airteagail 399 go 403 de Rialachán (AE) Uimh. 575/2013, mar a tuairiscíodh i gcomhréir le hAirteagal 9 de Rialachán Cur Chun Feidhme (AE) Uimh. 680/2014 ón gCoimisiún (*2).

                                 5.

                                 Meastar fiachais ollmhóra a bheith ar chorparáid neamhairgeadais má bhíonn cóimheas giarála is mó ná 100 % agus cóimheas cumhdaigh ar mhuirir airgeadais faoi bhun a trí aici, á ríomh ar an leibhéal is airde comhdhlúthúchán grúpa mar a leanas:

                                             (a)

                                             Is é atá sa chóimheas giarála an cóimheas idir an fiachas iomlán glan ar airgead tirim agus cothromas; agus

                                             (b)

                                             Is é atá sa chóimheas cumhdaigh ar mhuirir airgeadais an cóimheas idir, ar thaobh amháin, an breisluach móide fóirdheontais oibriúcháin lúide: (i) párolla; (ii) cánacha agus dleachtanna oibriúcháin; (iii) gnáthchaiteachas oibriúcháin eile gan ús glan agus muirir chomhchosúla a áireamh; agus (iv) dímheas agus amúchadh, agus, ar an taobh eile, ús agus muirir chomhchosúla.
                                             Déantar na cóimheasa a ríomh ar bhonn comhiomlán cuntasaíochta a shainítear de réir na gcaighdeán is infheidhme, mar a chuirtear i láthair i ráitis airgeadais na corparáide neamhairgeadais, agus deimhnithe i gcás inarb iomchuí ag cuntasóir cairte.

                           II.   An Cómhalartú

                                 6.

                                 Moltar d’údaráis ábhartha beart na Fraince a chómhalartú trína chur i bhfeidhm ar G-SIInna agus O-SIInna atá údaraithe ar bhonn intíre ar an leibhéal is airde comhdhlúthúchán laistigh de dhlínse a n-imghabhála stuamachta baincéireachta.

                                 7.

                                 Mura bhfuil an beart beartais macrastuamachta céanna ar fáil ina ndlínse, i gcomhréir le fo-mholadh C(2), moltar do na húdaráis ábhartha, i ndiaidh dul i gcomhairle le BERS, beart beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú. Moltar do na húdaráis ábhartha an beart coibhéiseach a ghlacadh tráth nach déanaí ná sé mhí tar éis fhoilsiú an Mholta seo in Iris Oifigiúil an Aontais Eorpaigh.

                           III.   Tairseach ábharthachta

                                 8.

                                 Déantar an beart a chomhlánú le tairseach ábharthachta chomhcheangailte chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh, ina gcuimsítear:

                                             (a)

                                             Tairseach EUR 2 bhilliún le haghaidh neamhchosaintí bunaidh iomlána G-SIInna agus O-SIInna atá údaraithe ar bhonn intíre ar an leibhéal is airde comhdhlúthúchán faoin imghabháil stuamachta baincéireachta ar earnáil corparáidí neamhairgeadais na Fraince;

                                             (b)

                                             Tairseach EUR 300 milliún is infheidhme maidir le G-SIInna agus O-SIInna atá údaraithe ar bhonn intíre atá comhionann leis an tairseach a luaitear in (a) nó a théann thairsti i leith:

                                                         (i)

                                                         neamhchosaint bhunaidh aonair ar chorparáid neamhairgeadais ag a bhfuil a hoifig chláraithe sa Fhrainc;

                                                         (ii)

                                                         shuim na neamhchosaintí bunaidh ar ghrúpa corparáidí neamhairgeadais nasctha, ag a bhfuil a oifig chláraithe ar an leibhéal is airde comhdhlúthúchán sa Fhrainc, agus a ríomhtar i gcomhréir le mír 3(a);

                                                         (iii)

                                                         shuim na neamhchosaintí bunaidh ar chorparáidí neamhairgeadais ag a bhfuil a n-oifig chláraithe sa Fhrainc agus ar cuid de ghrúpa corparáidí neamhairgeadais nasctha iad ag a bhfuil a oifig chláraithe ar an leibhéal is airde comhdhlúthúchán lasmuigh den Fhrainc mar a thuairiscítear i dteimpléid C 28.00 agus C 29.00 d’Iarscríbhinn VIII a ghabhann le Rialachán Cur Chun Feidhme (AE) Uimh. 680/2014;

                                             (c)

                                             Tairseach 5 % de chaipiteal Leibhéal 1 na institiúide domhanda a bhfuil tábhacht shistéamach léi nó na hinstitiúide eile a bhfuil tábhacht shistéamach léi ar an leibhéal is airde comhdhlúthúchán, le haghaidh neamhchosaintí a shainaithnítear in (b) tar éis éifeacht na dteicnící maolaithe riosca creidmheasa agus na ndíolúintí a chur san áireamh i gcomhréir le hAirteagail 399 go 403 de Rialachán (AE) Uimh. 575/2013.
                                             Tá na tairseacha dá dtagraítear i míreanna (b) agus (c) le cur i bhfeidhm beag beann ar fhiachais ollmhóra a bheith nó gan bheith ar an eintiteas ábhartha nó ar an gcorparáid neamhairgeadais.
                                             Tá luach na neamhchosanta bunaidh dá dtagraítear i míreanna (a) agus (b) le ríomh i gcomhréir le hAirteagail 389 agus 390 de Rialachán (AE) Uimh. 575/2013 roimh éifeacht na dteicnící maolaithe riosca creidmheasa agus na ndíolúintí a leagtar amach in Airteagail 399 go 403 de Rialachán (AE) Uimh. 575/2013, mar a tuairiscíodh i gcomhréir le hAirteagal 9 de Rialachán Cur Chun Feidhme (AE) Uimh. 680/2014 a chur san áireamh.

                                 9.

                                 Maidir le G-SIInna nó O-SIInna atá údaraithe ar bhonn intíre ar an leibhéal is airde comhdhlúthúchán faoina n-imghabháil stuamachta baincéireachta agus nach mó iad ná an tairseach ábharthachta chomhcheangailte dá dtagraítear i mír 8, féadfaidh údaráis ábhartha an Bhallstáit lena mbaineann iad a dhíolmhú i gcomhréir le Cuid 2.2.1 de Mholadh BERS/2015/2. Agus an tairseach ábharthachta á cur i bhfeidhm, ba cheart do na húdaráis ábhartha faireachán a dhéanamh ar ábharthacht neamhchosaintí G-SIInna agus O-SIInna atá údaraithe ar bhonn intíre ar earnáil corparáidí neamhairgeadais na Fraince mar aon le comhchruinniú neamhchosaintí G-SIInna agus O-SIInna atá údaraithe ar bhonn intíre ar chorparáidí móra neamhairgeadais ag a bhfuil a n-oifig chláraithe sa Fhrainc, agus moltar dóibh beart na Fraince a chur i bhfeidhm ar G-SIInna nó O-SIInna atá údaraithe ar bhonn intíre a díolmhaíodh roimhe sin ar an leibhéal is airde comhdhlúthúchán faoina n-imghabháil stuamachta baincéireachta ach a rachfar thar an tairseach ábharthachta chomhcheangailte dá dtagraítear i mír 8. Taobhaítear leis na húdaráis ábhartha freisin na rioscaí sistéamacha a bhaineann le giaráil mhéadaithe na gcorparáidí móra neamhairgeadais ag a bhfuil a n-oifig chláraithe sa Fhrainc a chur in iúl do rannpháirtithe eile sa mhargadh ina ndlínse.

                                 10.

                                 I gcás nach bhfuil G-SIInna nó O-SIInna ar an leibhéal is airde comhdhlúthúchán faoina n-imghabháil stuamachta baincéireachta atá údaraithe sna Ballstáit lena mbaineann agus a bhfuil neamhchosaintí acu ar earnáil corparáidí neamhairgeadais na Fraince atá os cionn na tairsí ábharthachta dá dtagraítear i mír 8, féadfaidh údaráis ábhartha na mBallstát lena mbaineann a chinneadh gan beart na Fraince a chómhalartú, de bhun Chuid 2.2.1 de Mholadh BERS/2015/2. Sa chás sin, ba cheart do na húdaráis ábhartha faireachán a dhéanamh ar ábharthacht neamhchosaintí G-SIInna agus O-SIInna atá údaraithe ar bhonn intíre ar earnáil corparáidí neamhairgeadais na Fraince mar aon le comhchruinniú neamhchosaintí G-SIInna agus O-SIInna atá údaraithe ar bhonn intíre ar chorparáidí móra neamhairgeadais ag a bhfuil a n-oifig chláraithe sa Fhrainc, agus moltar dóibh beart na Fraince a chómhalartú ach a rachaidh G-SII nó O-SII ar an leibhéal is airde comhdhlúthúchán faoina imghabháil stuamachta baincéireachta thar an tairseach ábharthachta chomhcheangailte dá dtagraítear i mír 8. Taobhaítear leis na húdaráis ábhartha freisin na rioscaí sistéamacha a bhaineann le giaráil mhéadaithe na gcorparáidí móra neamhairgeadais ag a bhfuil a n-oifig chláraithe sa Fhrainc a chur in iúl do rannpháirtithe eile sa mhargadh ina ndlínse.

                                 11.

                                 I gcomhréir le Cuid 2.2.1 de Mholadh BERS/2015/2, is é atá sa tairseach ábharthachta chomhcheangailte dá dtagraítear i mír 8 ná leibhéal uasta tairsí molta. Dá bhrí sin, maidir le húdaráis ábhartha atá ag cómhalartú, féadfaidh siad tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach mholta a chur i bhfeidhm.

                        An Liotuáin

                           Ráta 2 % de ráta maolánach maidir le riosca sistéamach le haghaidh gach neamhchosanta miondíola ar dhaoine nádúrtha a bhfuil cónaí orthu i bPoblacht na Liotuáine agus a urraítear le maoin chónaithe.

                     I.   Tuairisc ar an mbeart

                                 1.

                                 Is é a fhorchuirtear le beart na Liotuáine, a chuirtear i bhfeidhm i gcomhréir le hAirteagal 133 de Threoir 2013/36/AE ná ráta maolánach 2 % maidir le riosca sistéamach le haghaidh gach neamhchosanta miondíola ar dhaoine nádúrtha sa Liotuáin a urraítear le maoin chónaithe.

                           II.   An Cómhalartú

                                 2.

                                 Moltar do na húdaráis ábhartha beart na Liotuáine a chómhalartú trína chur i bhfeidhm ar bhrainsí banc atá lonnaithe sa Liotuáin agus atá údaraithe ar bhonn intíre agus ar neamhchosaintí trasteorann díreacha ar dhaoine nádúrtha sa Liotuáin a urraítear le maoin chónaithe. Tá cion suntasach de shuímh iomlána morgáiste i seilbh brainsí banc eachtrach atá ar obair sa Liotuáin, dá bhrí sin, bheadh cómhalartú an bhirt ag Ballstáit eile ina chuidiú le cothrom na Féinne a chothú agus d’áiritheofaí go gcuirfeadh gach rannpháirtí suntasach sa mhargadh an riosca méadaithe do mhaoin chónaithe sa Liotuáin san áireamh agus go gcuirfeadh siad lena n-athléimneacht.

                                 3.

                                 Mura bhfuil an beart beartais macrastuamachta céanna ar fáil ina ndlínse, moltar do na húdaráis ábhartha, i ndiaidh dul i gcomhairle le BERS, beart beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú, lena n-áirítear bearta agus cumhachtaí maoirseachta a leagtar síos i dTeideal VII, Caibidil 2, Cuid IV de Threoir 2013/36/AE a ghlacadh. Moltar do na húdaráis ábhartha an beart coibhéiseach a ghlacadh tráth nach déanaí ná ceithre mhí tar éis fhoilsiú an Mholta seo in Iris Oifigiúil an Aontais Eorpaigh.

                           III.   Tairseach ábharthachta

                                 4.

                                 Déantar an beart a chomhlánú le tairseach ábharthachta atá sonrach de réir institiúide chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh. Féadfar institiúidí a dhíolmhú ón gceanglas maidir leis an maolán riosca sistéamaigh mura mó ná EUR 50 milliún a neamhchosaintí earnála ábhartha, arb ionann é sin agus thart ar 0,5 % de neamhchosaintí ábhartha earnáil iomlán na n-institiúidí creidmheasa sa Liotuáin. Dá bhrí sin, ní iarrtar an cómhalartú ach amháin nuair a rachfar thar an tairseach atá sonrach de réir institiúide.

                                 5.

                                 Údarú le tairseach dá leithéid:

                                             a.

                                             Is gá féidearthacht na hilroinnt rialála a íoslaghdú, toisc go mbeidh an tairseach ábharthacht chéanna i bhfeidhm freisin maidir le hinstitiúidí creidmheasa atá údaraithe sa Liotuáin;

                                             b.

                                             Bheadh cur i bhfeidhm tairseach ábharthachta den sórt sin ina chuidiú le cothrom na Féinne a áirithiú sa mhéid is go mbeidh institiúidí, a bhfuil neamhchosaintí comhchosúla acu, faoi réir an cheanglais maidir le maolán riosca sistéamaigh;

                                             c.

                                             Tá an tairseach ábhartha don chobhsaíocht airgeadais, toisc go mbeidh forbairt bhreise riosca réadmhaoine cónaithe spleách ar ghníomhaíocht sa mhargadh tithíochta go príomha, gníomhaíocht atá i muinín go páirteach ar líon na n-iasachtaí nua a eisítear chun tithe a cheannach. Dá bhrí sin, ba cheart feidhm a bheith ag an mbeart maidir le rannpháirtithe margaidh atá gníomhach sa mhargadh sin cé nach bhfuil punanna a n-iasachtaí morgáiste chomh mór le punanna sin na soláthraithe iasachta is mó.

                                 6.

                                 I gcomhréir le Cuid 2.2.1 de Mholadh BERS/2015/2, is uasleibhéal tairsí molta í an tairseach ábharthachta sin EUR 50 milliún. Dá bhrí sin, maidir le húdaráis ábhartha atá ag cómhalartú, féadfaidh siad tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach mholta a chur i bhfeidhm.

                        Lucsamburg

                           Teorainneacha iasachta/luacha (IL) atá ceangailteach ó thaobh dlí de le haghaidh iasachtaí nua morgáiste ar mhaoin chónaithe atá lonnaithe i Lucsamburg, agus feidhm a bheith ag teorainneacha IL éagsúla maidir le catagóirí éagsúla iasachtaithe:

                                 (a)

                                       Teorainn IL 100 % le ceannaitheoirí céaduaire a bhfuil a bpríomháit chónaithe á ceannach acu;

                                 (b)

                                       Teorainn IL 90 % le ceannaitheoirí eile i.e. ceannaitheoirí nach ceannaitheoirí céaduaire iad a bhfuil a bpríomháit chónaithe á ceannach acu. Cuirtear an teorainn sin i bhfeidhm ar bhealach comhréireach trí liúntas punainne. Go sonrach, féadfaidh iasachtóirí 15 % de phunann na morgáistí nua a dheonaítear do na hiasachtaithe sin a eisiúint ar IL atá os cionn 90 % ach faoi bhun IL uasta 100 %;

                                 (c)

                                       Teorainn IL 80 % le hiasachtaí eile morgáiste (lena n-áirítear an chuid sin ‘ceannach le ligean ar cíos’).

                           I.   Tuairisc ar an mbeart

                                 1.

                                 Ghníomhachtaigh údaráis Lucsamburg teorainneacha IL atá ina gceangail de réir dlí ar iasachtaí nua morgáiste ar mhaoin chónaithe dho-aistrithe atá lonnaithe i Lucsamburg. Tar éis an Mholta ó Comité du Risque Systémique (Coiste um Riosca Sistéamach) (*3), rinne Coimisiún de Surveillance du Secteur Financier (Coimisiún Maoirseachta na hEarnála Airgeadais) (*4), ag gníomhú dó i gcomhar le Banque centrale du Lucsamburg, teorainneacha IL a bhfuil difear eatarthu de réir trí chatagóir iasachtaithe a ghníomhachtú. Is iad seo a leanas na teorainneacha IL le gach ceann de na trí chatagóir:

                                             (a)

                                             Teorainn IL 100 % le ceannaitheoirí céaduaire a bhfuil a bpríomháit chónaithe á ceannach acu;

                                             (b)

                                             Teorainn IL 90 % le ceannaitheoirí eile i.e. ceannaitheoirí nach ceannaitheoirí céaduaire iad a bhfuil a bpríomháit chónaithe á ceannach acu. Cuirtear an teorainn sin i bhfeidhm ar bhealach comhréireach trí liúntas punainne. Go sonrach, féadfaidh iasachtóirí 15 % de phunann na morgáistí nua a dheonaítear do na hiasachtaithe sin a eisiúint ar IL atá os cionn 90 % ach faoi bhun IL uasta 100 %;

                                             (c)

                                             Teorainn IL 80 % le hiasachtaí eile morgáiste (lena n-áirítear an chuid sin ‘ceannach le ligean ar cíos’).

                                 2.

                                 Is éard atá in IL an cóimheas idir suim na n-iasachtaí nó na dtráinsí iasachtaí go léir le tacú maoine cónaithe ag an iasachtaí tráth deonaithe na hiasachta agus luach na maoine an tráth céanna.

                                 3.

                                 Tá feidhm ag teorainneacha IL go neamhspleách ar an gcineál úinéireachta (e.g. úinéireacht iomlán, ceart úsáide, úinéireacht gan ceart úsáide).

                                 4.

                                 Tá feidhm ag an mbeart maidir le haon iasachtaí príobháideach a thógann iasacht mhorgáiste chun maoin chónaithe a cheannach i Lucsamburg chun críoch neamhthráchtála. Tá feidhm ag an mbeart freisin má úsáideann an t-iasachtaí struchtúr dlí amhail cuideachta infheistíochta eastáit réadaigh chun an t-idirbheart sin a chur i gcrích, agus i gcás comhiarratas. Áirítear le ‘maoin chónaithe’ talamh tógála, cé acu díreach i ndiaidh an cheannaigh nó blianta ina dhiaidh sin a dhéantar an obair thógála. Tá feidhm ag an mbeart chomh maith má dheonaítear iasacht d’iasachtaí chun maoin a cheannach lena bhfuil comhaontú léasa fhadtéarmaigh. D’fhéadfadh sé gur le haghaidh áitíocht úinéara nó le haghaidh ceannach le ligean ar cíos an réadmhaoin.

                           II.   An Cómhalartú

                                 5.

                                 Maidir leis na Ballstáit a bhfuil neamhchosaintí ábhartha ar chreidmheas Lucsamburg a bhaineann le hábhar ag a n-institiúidí creidmheasa, a gcorparáidí árachais agus a ngairmithe a dhéanann gníomhaíochtaí iasachtaithe (iasachtóirí morgáiste) trí chreidmheas trasteorann díreach, moltar dóibh beart Lucsamburg a chómhalartú ina ndlínse. Mura bhfuil an beart céanna ar fáil ina ndlínse maidir le gach neamhchosaint trasteorann ábhartha, ba cheart do na húdaráis ábhartha bearta atá ar fáil a chur i bhfeidhm, ar bearta iad lena bhfuil an éifeacht is coibhéisí leis an mbeart beartais macrastuamachta atá gníomhachtaithe.

                                 6.

                                 Ba cheart do na Ballstáit a chur in iúl do BERS gur chómhalartaigh siad beart Lucsamburg nó gur úsáid siad díolúintí de minimis i gcomhréir le Moladh D de Mholadh BERS/2015/2. Ba cheart an fógra a sholáthar tráth nach déanaí ná mí amháin tar éis an beart cómhalartaithe a ghlacadh, agus úsáid a bhaint as an teimpléad faoi seach arna fhoilsiú ar shuíomh gréasáin BERS. Foilseoidh BERS na fógraí ar shuíomh gréasáin BERS, agus ar an tslí sin déanfar na cinntí náisiúnta maidir leis an gcómhalartú a chur in iúl don phobal. Cuimseofar san fhoilseachán sin aon díolúintí a dhéanfaidh na Ballstáit atá ag cómhalartú agus a dtiomantas chun faireachán a dhéanamh ar sceitheadh agus chun gníomhú a dhéanamh más gá.

                                 7.

                                 Moltar do na Ballstáit beart a chómhalartú laistigh de thrí mhí ó fhoilsiú an Mholta seo in Iris Oifigiúil an Aontais Eorpaigh.

                           III.   Tairseach ábharthachta

                                 8.

                                 Déantar an beart a chomhlánú le dhá thairseach ábharthachta chun cur i bhfeidhm ionchasach an phrionsabail de minimis ag na Ballstáit atá ag cómhalartú a stiúradh: tairseach ábharthachta thírshonrach agus tairseach ábharthachta atá sonrach de réir institiúide. Is é EUR 350 milliún an tairseach ábharthachta thírshonrach le haghaidh iomlán na n-iasachtaí morgáiste trasteorann do Lucsamburg, a chomhfhreagraíonn do thart ar 1 % de mhargadh morgáiste iomlán na maoine cónaithe intíre i mí na Nollag 2020. Is é EUR 35 milliún an tairseach ábharthachta atá sonrach de réir institiúide le haghaidh iomlán na n-iasachtaí morgáiste trasteorann do Lucsamburg, a chomhfhreagraíonn do thart ar 0,1 % de mhargadh morgáiste iomlán na maoine cónaithe intíre i Lucsamburg i mí na Nollag 2020. Ní iarrtar an cómhalartú ach amháin nuair a rachfar thar an tairseach thírshonrach agus an tairseach atá sonrach de réir institiúide araon.

                        An Ísiltír

                           Meánualach riosca íosta á chur i bhfeidhm ag institiúidí creidmheasa a úsáideann cur chuige IRB maidir lena bpunanna neamhchosaintí ar dhaoine nádúrtha a urraítear le maoin chónaithe atá lonnaithe san Ísiltír. Maidir le gach mír neamhchosanta aonair a thagann faoi raon feidhme an bhirt, sanntar ualach riosca 12 % do chuid den iasacht nach mó ná 55 % de luach margaidh na maoine a úsáidtear chun an iasacht a urrú, agus sanntar ualach riosca 45 % don chuid eile den iasacht. Is éard atá i meánualach riosca íosta na punainne ná meán ualaí riosca na n-iasachtaí aonair agus é ualaithe ó thaobh na neamhchosanta.

                     I.   Tuairisc ar an mbeart

                                 1.

                                 Forchuirtear le beart na hÍsiltíre, a chuirtear i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013, meánualach riosca íosta ar phunann neamhchosaintí de chuid institiúidí creidmheasa IRB ar dhaoine nádúrtha a urraítear le morgáistí ar mhaoin chónaithe atá lonnaithe san Ísiltír. Tá iasachtaí a chumhdaítear leis an scéim Náisiúnta um Ráthaíocht Morgáiste díolmhaithe ón mbeart.

                                 2.

                                 Is mar seo a leanas atá an meánualach riosca íosta le ríomh:

                                             (a)

                                             Maidir le gach mír neamhchosanta aonair a thagann faoi raon feidhme an bhirt, sanntar ualach riosca 12 % don chuid den iasacht nach mó ná 55 % de luach margaidh na maoine a úsáidtear chun an iasacht a urrú, agus sanntar ualach riosca 45 % don chuid eile den iasacht. Ba cheart an cóimheas IL a úsáidfear sa ríomh sin a chinneadh i gcomhréir le forálacha infheidhme Rialachán (AE) Uimh. 575/2013.

                                             (b)

                                             Is é atá i meánualach riosca íosta na punainne ná meán ualaí riosca na n-iasachtaí aonair agus é ualaithe ó thaobh na neamhchosanta de, a ríomhtar mar a mhínítear thuas. Déantar neamhshuim d’iasachtaí aonair atá díolmhaithe ón mbeart agus an meánualach riosca íosta á ríomh.

                                 3.

                                 Ní chuirtear an beart seo in ionad na gceanglas caipitil reatha a leagtar amach i Rialachán (AE) Uimh. 575/2013 agus a thagann as an rialachán sin. Ní mór do na bainc a mbaineann an beart leo meánualach riosca na coda sin den phunann morgáiste a thagann faoi raon feidhme an bhirt seo a ríomh ar bhonn na ngnáthfhorálacha is infheidhme atá i Rialachán (AE) Uimh. 575/2013 agus ar bhonn an mhodha a leagtar amach sa bheart araon. Agus a gceanglais chaipitil á ríomh, ní mór dóibh an meánualach riosca is airde den bheirt a chur i bhfeidhm ina dhiaidh sin.

                           II.   An Cómhalartú

                                 4.

                                 Moltar do na húdaráis ábhartha beart na hÍsiltíre a chómhalartú trína chur i bhfeidhm ar institiúidí creidmheasa atá údaraithe ar bhonn intíre a úsáideann cur chuige IRB agus ag a bhfuil neamhchosaintí ar dhaoine nádúrtha a urraítear le maoin chónaithe atá lonnaithe san Ísiltír, mar go bhféadfadh a n-earnáil baincéireachta, trína mbrainsí, a bheith neamhchosanta nó teacht chun bheith neamhchosanta go díreach nó go hindíreach ar an riosca sistéamach i margadh tithíochta na hÍsiltíre.

                                 5.

                                 I gcomhréir le fo-mholadh C(2), moltar do na húdaráis ábhartha an beart céanna agus atá curtha chun feidhme san Ísiltír ag an údarás gníomhachtaithe a chur i bhfeidhm laistigh den teorainn ama a shonraítear i bhfo-mholadh C(3).

                                 6.

                                 Mura bhfuil an beart beartais macrastuamachta céanna ar fáil ina ndlínse, moltar do na húdaráis ábhartha, i ndiaidh dul i gcomhairle le BERS, beart beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú, lena n-áirítear bearta agus cumhachtaí maoirseachta a leagtar síos i dTeideal VII, Caibidil 2, Cuid IV de Threoir 2013/36/AE a ghlacadh. Moltar do na húdaráis ábhartha an beart coibhéiseach a ghlacadh tráth nach déanaí ná ceithre mhí tar éis fhoilsiú an Mholta seo in Iris Oifigiúil an Aontais Eorpaigh.

                           III.   Tairseach ábharthachta

                                 7.

                                 Déantar an beart a chomhlánú le tairseach ábharthachta atá sonrach de réir institiúide chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh. Féadfar institiúidí a dhíolmhú ón meánualach riosca íosta ar phunann neamhchosaintí de chuid institiúidí creidmheasa IRB ar dhaoine nádúrtha a urraítear le morgáistí ar mhaoin chónaithe atá lonnaithe san Ísiltír mura mó an luach sin ná EUR 5 bhilliún. Ní dhéanfar iasachtaí a chumhdaítear leis an scéim Náisiúnta um Ráthaíocht Morgáiste a ríomh ina gcuid den tairseach ábharthachta.

                                 8.

                                 I gcomhréir le Cuid 2.2.1 de Mholadh BERS/2015/2, is uasleibhéal tairsí molta í an tairseach ábharthachta sin EUR 5 milliún. Dá bhrí sin, maidir le húdaráis ábhartha atá ag cómhalartú, féadfaidh siad tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach mholta a chur i bhfeidhm.

                        An Iorua

                                 —

                                       ráta 4,5 % de ráta maolánach maidir le riosca sistéamach le haghaidh neamhchosaintí san Iorua i gcomhréir le hAirteagal 133 de Threoir 2013/36/AE, mar a cuireadh i bhfeidhm ar an Iorua agus san Iorua an 1 Eanáir 2020 de bhun théarmaí an Chomhaontaithe ar an Limistéar Eorpach Eacnamaíoch (Comhaontú LEE) (‘CRD mar is infheidhme maidir leis an Iorua agus san Iorua an 1 Eanáir 2020’ anseo feasta), ar na hinstitiúidí creidmheasa uile atá údaraithe san Iorua;

                                 —

                                       íosteorainn meánualaigh riosca 20 % le haghaidh neamhchosaintí réadmhaoine cónaithe san Iorua a chuirtear i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013, mar a cuireadh i bhfeidhm ar an Iorua agus san Iorua an 1 Eanáir 2020 de bhun théarmaí Chomhaontú LEE (‘CRR mar is infheidhme maidir leis an Iorua agus san Iorua an 1 Eanáir 2020’ anseo feasta), ar institiúidí creidmheasa, atá údaraithe san Iorua a úsáideann an cur chuige inmheánach bunaithe ar rátálacha (IRB) chun ceanglais chaipitil rialála a ríomh;

                                 —

                                       íosteorainn meánualaigh riosca 35 % le haghaidh neamhchosaintí réadmhaoine tráchtála san Iorua a chuirtear i bhfeidhm i gcomhréir le hAirteagal 458(2)(d)(vi) de CRR mar a cuireadh i bhfeidhm ar an Iorua agus san Iorua an 1 Eanáir 2020 maidir le hinstitiúidí creidmheasa atá údaraithe san Iorua a úsáideann cur chuige IRB chun ceanglais chaipitil rialála a ríomh.

                           I.   Tuairisc ar na bearta

                                 1.

                                 Ó bhí 31 Nollaig 2020 ann, thug Finansdepartementet (Aireacht Airgeadais na hIorua) trí bheart isteach, mar atá (i) ceanglas maidir le maolán riosca sistéamaigh le haghaidh neamhchosaintí san Iorua, de bhun Airteagal 133 de CRD mar is infheidhme maidir leis an Iorua agus san Iorua an 1 Eanáir 2020; (ii) íosteorainn meánualaigh riosca le haghaidh neamhchosaintí réadmhaoine cónaithe san Iorua, de bhun Airteagal 458(2)(d)(vi) de CRR mar is infheidhme maidir leis an Iorua agus san Iorua an 1 Eanáir 2020; agus (iii) íosteorainn meánualaigh riosca le haghaidh neamhchosaintí réadmhaoine tráchtála san Iorua, de bhun Airteagal 458(2)(d)(vi) de CRR mar is infheidhme maidir leis an Iorua agus san Iorua an 1 Eanáir 2020.

                                 2.

                                 Socraítear an ráta maolánach maidir le riosca sistéamach ar 4,5 % agus tá feidhm aige maidir le neamhchosaintí intíre na n-institiúidí creidmheasa uile atá údaraithe san Iorua. Maidir le hinstitiúidí creidmheasa nach n-úsáideann cur chuige ardleibhéil IRB, áfach, is ar 3 % a shocraítear an ráta maolánach maidir le riosca sistéamach is infheidhme maidir le gach neamhchosaint go dtí an 31 Nollaig 2022; ina dhiaidh sin, is ar 4,5 % a shocrófar an ráta maolánach maidir le riosca sistéamach is infheidhme maidir le neamhchosaintí intíre.

                                 3.

                                 Is éard atá i mbeart na híosteorann ualaigh riosca i ndáil le réadmhaoin chónaithe ná íosteorainn meánualach riosca atá sonrach de réir institiúide le haghaidh neamhchosaintí réadmhaoine cónaithe san Iorua, is infheidhme maidir le hinstitiúidí creidmheasa a úsáideann cur chuige IRB. Baineann íosteorainn ualaigh riosca na réadmhaoine cónaithe leis an meánualach riosca ualaithe ó thaobh na neamhchosanta i bpunann na réadmhaoine cónaithe. Ba cheart neamhchosaintí réadmhaoine cónaithe na hIorua a thuiscint mar neamhchosaintí miondíola a soláthraítear urrús comhthaobhach ina leith le maoin dho-aistrithe san Iorua.

                                 4.

                                 Is éard atá in íosteorainn ualaigh riosca na réadmhaoine tráchtála ná íosteorainn ualaigh riosca atá sonrach de réir institiúide le haghaidh neamhchosaintí réadmhaoine tráchtála san Iorua, is infheidhme maidir le hinstitiúidí creidmheasa a úsáideann cur chuige IRB. Baineann íosteorainn ualaigh riosca na réadmhaoine cónaithe leis an meánualach riosca ualaithe ó thaobh na neamhchosanta i bpunann na réadmhaoine tráchtála. Ba cheart neamhchosaintí réadmhaoine tráchtála na hIorua a thuiscint mar neamhchosaintí corparáideacha a soláthraítear urrús comhthaobhach ina leith le maoin dho-aistrithe san Iorua.

                           II.   An Cómhalartú

                                 5.

                                 Moltar do na húdaráis ábhartha bearta na hIorua maidir le neamhchosaintí atá lonnaithe san Iorua a chómhalartú i gcomhréir le hAirteagal 134(1) de Threoir 2013/36/AE agus le hAirteagal 458(5) de Rialachán (AE) Uimh. 575/2013, faoi seach. Moltar do na húdaráis ábhartha an ráta maolánach maidir le riosca sistéamach a chómhalartú laistigh de 18 mí tar éis fhoilsiú an Mholta seo, arna leasú le Moladh BERS/2021/3 ón mBord Eorpach um Riosca Sistéamach (*5) in Iris Oifigiúil an Aontais Eorpaigh, mura bhforáiltear a mhalairt faoi mhír 7 thíos. Ba cheart na híosteorainneacha meánualaigh riosca le haghaidh neamhchosaintí réadmhaoine cónaithe agus tráchtála san Iorua a chómhalartú laistigh d’idirthréimhse chaighdeánach 3 mhí dá bhforáiltear i Moladh BERS/2015/2.

                                 6.

                                 Mura bhfuil an beart beartais macrastuamachta céanna ar fáil ina ndlínse, i gcomhréir le fo-mholadh C(2), moltar do na húdaráis ábhartha, i ndiaidh dul i gcomhairle le BERS, bearta beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú. Moltar do na húdaráis ábhartha bearta coibhéiseacha a ghlacadh chun íosteorainneacha meánualaigh riosca a chómhalartú le haghaidh neamhchosaintí réadmhaoine cónaithe agus tráchtála laistigh de 12 mhí agus chun an ráta maolánach maidir le riosca sistéamach a chómhalartú laistigh de 18 mí, faoi seach, tar éis fhoilsiú an Mholta seo in Iris Oifigiúil an Aontais Eorpaigh, mura bhforáiltear a mhalairt faoi mhír 7 thíos le haghaidh an mhaoláin riosca sistéamaigh.

                                 7.

                                 Go dtí go dtiocfaidh Treoir (AE) 2019/878 i bhfeidhm maidir leis an Iorua agus san Iorua i gcomhréir le téarmaí Chomhaontú LEE, féadfaidh na húdaráis ábhartha beart maoláin riosca sistéamaigh na hIorua a chómhalartú ar bhealach agus ar leibhéal lena gcuirfear aon fhorluí nó difríocht maidir leis na ceanglais chaipitil is infheidhme ina mBallstát agus san Iorua san áireamh, ar an gcoinníoll go gcloífidh siad leis na prionsabail seo a leanas:

                                             (a)

                                             cumhdach riosca: ba cheart do na húdaráis ábhartha a áirithiú go dtabharfar aghaidh ar bhealach leordhóthanach ar an riosca sistéamach a bhfuiltear ag féachaint lena mhaolú le beart na hIorua;

                                             (b)

                                             arbatráiste rialála a sheachaint agus cothrom na Féinne a áirithiú: ba cheart do na húdaráis ábhartha laghdú ar an bhféidearthacht go mbeadh sceitheadh agus arbatráiste rialála ann agus aon lúb ar lár sa rialáil a dhúnadh go pras más gá; ba cheart do na húdaráis ábhartha cothrom na Féinne idir institiúidí creidmheasa a áirithiú.
                                             Níl feidhm ag an mír seo maidir leis na bearta um íosteorainn meánualaigh riosca le haghaidh neamhchosaint réadmhaoine cónaithe agus tráchtála.

                           III.   Tairseach ábharthachta

                                 8.

                                 Déantar na bearta a chomhlánú le tairseach ábharthachta atá sonrach de réir institiúide bunaithe ar neamhchosaintí atá lonnaithe san Iorua chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh mar a leanas:

                                             (a)

                                             i dtaca leis an ráta maolánach maidir le riosca sistéamach, is ar mhéid neamhchosanta ualaithe ó thaobh riosca NOK 32 bhilliún a shocraítear an tairseach ábharthachta, a chomhfhreagraíonn do 1 % de mhéid iomlána neamhchosaintí ualaithe ó thaobh riosca de chuid na n-institiúidí creidmheasa san Iorua;

                                             (b)

                                             maidir le híosteorainn ualaigh réadmhaoine cónaithe, is ar NOK 32,3 billiún d’ollfháil ar iasacht a shocraítear an tairseach ábharthachta, a chomhfhreagraíonn do thart ar 1 % den ollfháil ar iasacht a soláthraítear urrús comhthaobhach ina leith le réadmhaoin chónaithe do chustaiméirí na hIorua;

                                             (c)

                                             maidir le híosteorainn ualaigh réadmhaoine tráchtála, is ar NOK 7,6 billiún d’ollfháil ar iasacht a shocraítear an tairseach ábharthachta, a chomhfhreagraíonn do thart ar 1 % den ollfháil ar iasacht réadmhaoine tráchtála a soláthraítear urrús comhthaobhach ina leith do chustaiméirí na hIorua.

                                 9.

                                 I gcomhréir le Cuid 2.2.1 de Mholadh BERS/2015/2, féadfaidh údaráis ábhartha an Bhallstáit lena mbaineann institiúidí creidmheasa aonair atá údaraithe ar bhonn intíre a bhfuil neamhchosaintí neamhábhartha acu san Iorua a dhíolmhú. Meastar neamhchosaintí a bheith neamhábhartha má bhíonn siad faoi bhun na dtairseach ábharthachta atá sonrach de réir institiúide a shocraítear faoi mhír 8 thuas. Agus an tairseach ábharthachta á cur i bhfeidhm, ba cheart do na húdaráis ábhartha faireachán a dhéanamh ar ábharthacht na neamhchosaintí agus moltar dóibh bearta na hIorua a chur i bhfeidhm ar institiúidí creidmheasa aonair atá údaraithe ar bhonn intíre a díolmhaíodh roimhe sin ach a rachfar thar na tairseacha ábharthachta a shocraítear faoi mhír 8 thuas.

                                 10.

                                 I gcomhréir le Cuid 2.2.1 de Mholadh BERS/2015/2, is uasleibhéil tairsí mholta iad na tairseacha ábharthachta a shocraítear faoi mhír 8 thuas. Dá bhrí sin, maidir le húdaráis ábhartha atá ag cómhalartú, féadfaidh siad tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach mholta a chur i bhfeidhm.

                                 11.

                                 I gcás nach bhfuil aon institiúidí creidmheasa údaraithe sna Ballstáit a bhfuil neamhchosaintí ábhartha san Iorua acu, féadfaidh údaráis ábhartha na mBallstát lena mbaineann, de bhun Chuid 2.2.1 de Mholadh BERS/2015/2, a chinneadh gan bearta na hIorua a chómhalartú. Sa chás sin, ba cheart do na húdaráis ábhartha faireachán a dhéanamh ar ábharthacht na neamhchosaintí agus moltar dóibh bearta na hIorua a chómhalartú ach a rachaidh institiúid creidmheasa thar na tairseacha ábharthachta faoi seach.

                        An tSualainn

                           Íosteorainn 25 % a bhaineann go sonrach le hinstitiúidí creidmheasa maidir le meánualaí riosca ualaithe ó thaobh na neamhchosanta a chuirtear i bhfeidhm ar phunann na neamhchosaintí miondíola ar fhéichiúnaithe a bhfuil cónaí orthu sa tSualainn agus a urraítear le maoin dho-aistrithe i gcomhréir le hAirteagal 458(2)(d)(vi) de Rialachán (AE) Uimh. 575/2013 ar institiúidí creidmheasa atá údaraithe sa tSualainn a úsáideann Cur Chuige IRB chun ceanglais chaipitil rialála a ríomh.

                     I.   Tuairisc ar an mbeart

                                 1.

                                 Is éard atá i mbeart na Sualainne, a chuirtear i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013 agus a fhorchuirtear ar institiúidí creidmheasa atá údaraithe sa tSualainn a úsáideann Cur Chuige IRB, ná íosteorainn 25 % a bhaineann go sonrach le hinstitiúidí creidmheasa le haghaidh mheán na n-ualaí riosca ualaithe ó thaobh na neamhchosanta a chuirtear i bhfeidhm ar phunann na neamhchosaintí miondíola ar fhéichiúnaithe a bhfuil cónaí orthu sa tSualainn agus a urraítear le maoin dho-aistrithe.

                                 2.

                                 Is éard atá sa mheán ualaithe ó thaobh na neamhchosanta ná meán ualaí riosca na neamhchosaintí aonair a ríomhtar i gcomhréir le hAirteagal 154 de Rialachán (AE) Uimh. 575/2013, agus luach na neamhchosaintí ábhartha mar ualach orthu.

                           II.   An Cómhalartú

                                 3.

                                 I gcomhréir le hAirteagal 458(5) de Rialachán (AE) Uimh. 575/2013, moltar d’údaráis ábhartha na mBallstát lena mbaineann beart na Sualainne a chómhalartú trína chur i bhfeidhm ar bhrainsí d’institiúidí creidmheasa atá lonnaithe sa tSualainn agus atá údaraithe ar bhonn intíre a úsáideann Cur Chuige IRB laistigh den spriocdháta a shonraítear i bhfo-mholadh C(3).

                                 4.

                                 Moltar d’údaráis ábhartha beart na Sualainne a chómhalartú trína chur i bhfeidhm ar institiúidí creidmheasa atá údaraithe ar bhonn intíre a úsáideann Cur Chuige IRB agus lena mbaineann neamhchosaintí díreacha miondíola ar fhéichiúnaithe a bhfuil cónaí orthu sa tSualainn a urraítear le maoin dho-aistrithe. I gcomhréir le fo-mholadh C(2), moltar do na húdaráis ábhartha an beart céanna leis an mbeart atá curtha chun feidhme sa tSualainn ag an údarás gníomhachtaithe a chur i bhfeidhm laistigh den teorainn ama a shonraítear i bhfo-mholadh C(3).

                                 5.

                                 Mura bhfuil an beart beartais macrastuamachta céanna ar fáil ina ndlínse, moltar do na húdaráis ábhartha, i ndiaidh dul i gcomhairle le BERS, beart beartais macrastuamachta atá ar fáil ina ndlínse a chur i bhfeidhm, ar beart beartais macrastuamachta é lena bhfuil an éifeacht is coibhéisí leis an mbeart thuas a mholtar a chómhalartú. Moltar do na húdaráis ábhartha an beart coibhéiseach a ghlacadh tráth nach déanaí ná ceithre mhí tar éis fhoilsiú an Mholta seo in Iris Oifigiúil an Aontais Eorpaigh.

                           III.   Tairseach ábharthachta

                                 6.

                                 Déantar an beart a chomhlánú le tairseach ábharthachta SEK 5 bhilliún atá sonrach de réir institiúide chun cur i bhfeidhm ionchasach an phrionsabail de minimis ag na húdaráis ábhartha a mbeidh an beart á chómhalartú acu a stiúradh.

                                 7.

                                 I gcomhréir le Cuid 2.2.1 de Mholadh BERS/2015/2, féadfaidh údaráis ábhartha an Bhallstáit lena mbaineann institiúidí creidmheasa aonair atá údaraithe ar bhonn intíre a úsáideann Cur Chuige IRB agus a bhfuil neamhchosaintí neamhábhartha acu ar fhéichiúnaithe a bhfuil cónaí orthu sa tSualainn a urraítear le maoin dho-aistrithe atá faoi bhun thairseach ábharthachta SEK 5 bhilliún a dhíolmhú. Agus an tairseach ábharthachta á cur i bhfeidhm, ba cheart do na húdaráis ábhartha faireachán a dhéanamh ar ábharthacht na neamhchosaintí agus moltar dóibh beart na Sualainne a chur i bhfeidhm ar institiúidí creidmheasa aonair atá údaraithe ar bhonn intíre a díolmhaíodh roimhe sin ach a rachfar thar an tairseach ábharthachta sin SEK 5 bhilliún.

                                 8.

                                 I gcás nach bhfuil aon institiúidí creidmheasa údaraithe sna Ballstáit lena mbaineann a bhfuil brainsí atá lonnaithe sa tSualainn acu nó ag a bhfuil neamhchosaintí díreacha miondíola ar fhéichiúnaithe a bhfuil cónaí orthu sa tSualainn a urraítear le maoin dho-aistrithe, a úsáideann Cur Chuige IRB agus a bhfuil neamhchosaintí miondíola SEK 5 bhilliún nó níos mó ná sin acu ar fhéichiúnaithe a bhfuil cónaí orthu sa tSualainn, a urraítear le maoin dho-aistrithe, féadfaidh údaráis ábhartha na mBallstát lena mbaineann, de bhun Chuid 2.2.1 de Mholadh BERS/2015/2, a chinneadh gan beart na Sualainne a chómhalartú. Sa chás sin ba cheart do na húdaráis ábhartha faireachán a dhéanamh ar ábharthacht na neamhchosaintí agus moltar dóibh beart na Sualainne a chómhalartú ach a rachaidh institiúid creidmheasa a úsáideann Cur Chuige IRB thar thairseach SEK 5 bhilliún.

                                 9.

                                 I gcomhréir le Cuid 2.2.1 de Mholadh BERS/2015/2, is ionann an tairseach ábharthachta SEK 5 bhilliún agus leibhéal uasta tairsí atá molta. Dá bhrí sin, féadfaidh údaráis ábhartha atá ag cómhalartú tairseach is ísle a shocrú dá ndlínsí i gcás inarb iomchuí, nó an beart a chómhalartú gan aon tairseach ábharthachta, in ionad an tairseach mholta a chur i bhfeidhm.

               .

               (*1)  Rialachán (AE) Uimh. 549/2013 ó Pharlaimint na hEorpa agus ón gComhairle an 21 Bealtaine 2013 maidir leis an gcóras Eorpach cuntas náisiúnta agus réigiúnach san Aontas Eorpach (IO L 174, 26.6.2013, lch. 1).

               (*2)  Rialachán Cur Chun Feidhme (AE) Uimh. 680/2014 ón gCoimisiún an 16 Aibreán 2014 lena leagtar síos caighdeáin theicniúla cur chun feidhme maidir le tuairisciú maoirseachta institiúidí i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 191, 28.6.2014, lch. 1).

               (*3)  Recommandation du comité du risque systémique du 9 novembre 2020 relative aux crédits portant sur des biens immobiliers à usage résidentiel situés sur le territoire du Luxembourg (CRS/2020/005).

               (*4)  CSSF Régulation N.20-08 du 3 décembre 2020 fixant des conditions pour l’octroi de crédits relatifs à des biens immobiliers à usage résidentiel situés sur le territoire du Luxembourg.

               (*5)  Moladh BERS/2021/3 ón mBord Eorpach um Riosca Sistéamach an 30 Aibreán 2021 lena leasaítear Moladh BERS/2015/2 maidir leis an measúnú ar éifeachtaí trasteorann agus ar chómhalartacht dheonach beart beartais macrastuamachta (IO C 222, 11.6.2021, lch. 1).’


title: Moladh ón gCoimisiún an 20 Bealtaine 2022 maidir le faireachán a dhéanamh ar láithreacht arsanaice neamhorgánaí i mbeatha 2022/C 206/01

text:
               23.5.2022

               GA

               Iris Oifigiúil an Aontais Eorpaigh

               C 206/1

      MOLADHÓN GCOIMISIÚN
      an 20 Bealtaine 2022
      maidir le faireachán a dhéanamh ar láithreacht arsanaice neamhorgánaí i mbeatha
      (2022/C 206/01)
      TÁ AN COIMISIÚN EORPACH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292 de,
      De bharr an mhéid seo a leanas:

                  (1)

                  Tá difríocht shuntasach idir na foirmeacha neamhorgánacha agus orgánacha arsanaice ó thaobh a dtocsaineachta de, agus léiríonn comhdhúile arsanaice orgánaí acmhainn tocsaineachta an-íseal. Dá bhrí sin, is é codán neamhorgánach na harsanaice i dtáirge beatha (nó bia) ar leith is ciontach leis na héifeachtaí díobhálacha a d’fhéadfadh a bheith ann ar shláinte ainmhithe (agus ar shláinte an duine). I gcás ábhar beatha amhail éisc, ainmhithe uisceacha eile agus táirgí a dhíorthaítear astu, agus algaí agus táirgí a dhíorthaítear astu, is sna foirmeacha orgánacha a fhaightear an arsanaic den chuid is mó. I gcás sonraí lena dtuairiscítear cion iomlán arsanaice agus é sin amháin sna ábhair bheatha sin, is deacair na sonraí sin a léirmhíniú i dtéarmaí na hacmhainne atá ann chun éifeachtaí díobhálacha a spreagadh.

                  (2)

                  Le Treoir 2002/32/CE ó Pharlaimint na hEorpa agus ón gComhairle (1) bunaítear uasleibhéil arsanaice i réimse leathan táirgí a bheartaítear le haghaidh beatha ainmhithe. Is d’arsanaic iomlán a thagraíonn na huasleibhéil sin, toisc nach raibh aon ghnáthmhodh anailíse ar fáil chun anailís a dhéanamh ar arsanaic ar leithligh tráth a bhí na huasleibhéil maidir le harsanaic i mbeatha á leagan síos, agus ní fhéadfaí ach leibhéal iomlán na harsanaice a anailísiú go rialta.

                  (3)

                  Dheimhnigh Saotharlann Tagartha an Aontais Eorpaigh um miotail agus um chomhdhúile nítrigineacha go bhfuil gnáthmhodhanna anailíse ar fáil chun anailís a dhéanamh ar arsanaic neamhorgánach a fhaightear i mbeatha de thionscnamh na mara, de thionscnamh ainmhíoch agus de thionscnamh plandaí ach ní i maitrísí beatha mianraí. I mbeatha mianraí, áfach, beidh an arsanaic ann i bhfoirm neamhorgánach agus dá bhrí sin, is maith an meastachán ar thiúchan na harsanaice neamhorgánaí é cion iomlán na harsanaice a chinneadh sna maitrísí beatha sin.

                  (4)

                  Níl ar fáil i mbunachar sonraí an Údaráis Eorpaigh um Shábháilteacht Bia (EFSA) ach sonraí tarluithe teoranta maidir le láithreacht na harsanaice neamhorgánaí i mbeatha.

                  (5)

                  Is iomchuí, dá bhrí sin, faireachán a dhéanamh ar láithreacht na harsanaice neamhorgánaí i mbeatha ar fud an Aontais sula ndéanfar breithniú ar uasleibhéil na harsanaice neamhorgánaí i mbeatha áirithe a shocrú nó ar aon bheart bainistithe riosca eile a bhfuil gá leo chun ardleibhéal cosanta do shláinte ainmhithe agus do shláinte an duine a áirithiú,

            TAR ÉIS AN MOLADH SEO A GHLACADH:

                  1.

                  Ba cheart do na Ballstáit, le rannpháirtíocht ghníomhach na n-oibreoirí gnólachtaí beatha, faireachán a dhéanamh ar láithreacht na harsanaice neamhorgánaí i mbeatha. Moltar cion iomlán na harsanaice a chinneadh sna samplaí céanna d’fhonn an cóimheas a chinneadh idir láithreacht na harsanaice neamhorgánaí i gcomparáid le cion iomlán na harsanaice atá iontu.

                  2.

                  Go háirithe, ba cheart samplaí de na hábhair bheatha agus den bheatha chumaisc seo a leanas a thógáil:

                              (a)

                              min a dhéantar as féar, as meidic na mbó atá triomaithe agus as seamair thriomaithe;

                              (b)

                              laíon biatais triomaithe (siúcra), agus laíon biatais triomaithe (siúcra) (molásaithe);

                              (c)

                              easbhrúiteoir eithní pailme;

                              (d)

                              éisc, ainmhithe uisceacha eile agus táirgí a dhíorthaítear astu;

                              (e)

                              min feamainne agus ábhair bheatha a dhíorthaítear as feamainn;

                              (f)

                              beathú cumaisc ina bhfuil éisc, ainmhithe uisceacha eile agus táirgí a dhíorthaítear astu agus/nó min feamainne agus ábhair bheatha a dhíorthaítear as feamainn.

                  3.

                  Chun a áirithiú gur samplaí ionadaíocha iad na samplaí ar an luchtóg samplála, ba cheart do na Ballstáit an nós imeachta samplála a leagtar síos i Rialachán (CE) Uimh. 152/2009 ón gCoimisiún (2) a leanúint.

                  4.

                  Ba cheart do na Ballstáit a áirithiú go ndéanfar na torthaí anailíseacha a sholáthar do EFSA ar bhonn rialta agus faoin 30 Meitheamh 2023 ar a dhéanaí, i bhformáid tíolactha sonraí EFSA i gcomhréir le ceanglais Threoir EFSA maidir le Tuairisciú Caighdeánach ar Shamplaí (SSD2) le haghaidh Bia agus Beatha (3) agus le ceanglais tuairiscithe shonracha bhreise EFSA.

         Arna dhéanamh sa Bhruiséil, 20 Bealtaine 2022.

               Thar ceann an Choimisiúin

            Stella KYRIAKIDES

               Comhalta den Choimisiún

         (1)  Treoir 2002/32/CE ó Pharlaimint na hEorpa agus ón gComhairle an 7 Bealtaine 2002 maidir le substaintí neamh-inmhianaithe i mbeatha ainmhithe (IO L 140, 30.5.2002, lch. 10).

         (2)  Rialachán (CE) Uimh. 152/2009 ón gCoimisiún an 27 Eanáir 2009 lena leagtar síos na modhanna samplála agus anailíse chun rialú oifigiúil a dhéanamh ar bheatha (IO L 54, 26.2.2009, lch. 1)

         (3)  https://www.efsa.europa.eu/en/call/call-continuous-collection-chemical-contaminants-occurrence-data-0


title: Moladh (AE) 2022/210 ón gCoimisiún an 8 Feabhra 2022 maidir le bosca coiteann uirlisí de chuid an Aontais chun aghaidh a thabhairt ar ghanntanais leathsheoltóirí agus maidir le sásra de chuid an Aontais chun faireachán a dhéanamh ar éiceachóras na leathsheoltóirí

text:
               17.2.2022

               GA

               Iris Oifigiúil an Aontais Eorpaigh

               L 35/17

      MOLADH (AE) 2022/210 ÓN gCOIMISIÚN
      an 8 Feabhra 2022
      maidir le bosca coiteann uirlisí de chuid an Aontais chun aghaidh a thabhairt ar ghanntanais leathsheoltóirí agus maidir le sásra de chuid an Aontais chun faireachán a dhéanamh ar éiceachóras na leathsheoltóirí
      TÁ AN COIMISIÚN EORPACH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292 de,
      De bharr an mhéid seo a leanas:

                  (1)

                  Tá leathsheoltóirí fíor-riachtanach d’fheidhmiú ár ngeilleagair agus ár sochaí nua-aimseartha. Le bliain anuas, tá briseadh nach bhfacthas a leithéid riamh roimhe sin feicthe ag an Aontas ina soláthar, agus bhí moilleanna tromchúiseacha agus éifeachtaí diúltacha ar earnálacha tábhachtacha eacnamaíocha ann mar thoradh air sin, rud a chuir moill ar dheisiú agus ar choinneáil ar bun táirgí riachtanacha d’earnálacha criticiúla, amhail trealamh leighis agus diagnóiseach.

                  (2)

                  Dá bhrí sin, i ngeall ar an ngéarchéim ganntanais atá ann faoi láthair agus na héifeachtaí atá aici, tá baol ann go ndéanfar difear d’earnálacha criticiúla amhail earnáil na sláinte, an iompair, an fhuinnimh, na cosanta, na slándála agus an spáis. Tá an baol ann go gcuirfear moill ar aistriú glas agus digiteach an Aontais.

                  (3)

                  Sa chomhthéacs sin, is é is aidhm don Togra ón gCoimisiún le haghaidh Rialachán ó Pharlaimint na hEorpa agus ón gComhairle lena mbunaítear creat beart chun éiceachóras leathsheoltóirí na hEorpa (an Ionstraim um Shliseanna) (1) a neartú, aghaidh a thabhairt ar athléimneacht an Aontais in aghaidh briseadh i slabhra soláthair na leathsheoltóirí, forbairt acmhainneachtaí a chothú in ardmhonaraíocht, dearadh agus comhtháthú córas chomh maith le monarú ceannródaíoch tionsclaíoch laistigh den Aontas, chun aghaidh a thabhairt ar ghanntanais ghéara scileanna, lucht saothair cáilithe a mhéadú agus cuidiú le héiceachóras leathsheoltóirí atá athléimneach agus dinimiciúil a chruthú san Aontas. Tá an tAontas tiomanta dá sprioc straitéiseach 20 % ar a laghad den táirgeadh domhanda a bhaint amach i luach leathsheoltóirí ceannródaíocha, nuálacha agus inbhuanaithe faoi 2030, mar a leagtar amach i gClár Beartais na Deich mBliana Digiteacha (2).

                  (4)

                  Gabhann an Moladh seo leis an Rialachán atá beartaithe mar uirlis le héifeacht láithreach chun freagairt thapa chomhordaithe ón Aontas ar an nganntanas atá ann faoi láthair a chumasú. Chuige sin, moltar leis sásra comhordúcháin éigeandála a bhunú chun bearta freagartha ar ghéarchéimeanna atá tráthúil agus comhréireach a phlé agus chun cinneadh a dhéanamh maidir leo.

                  (5)

                  I bhfianaise easnaimh struchtúracha slabhra soláthair na leathsheoltóirí, moltar freisin ann bearta chun faireachán comhordaithe ar shlabhra luacha na leathsheoltóirí a chumasú, lena ndírítear ar na rioscaí a d’fhéadfadh cur isteach ar sholáthar leathsheoltóirí, é a chur i mbaol nó tionchar diúltach a imirt air. Ba cheart, leis na bearta sin, an buansásra a ullmhú agus a chumasú chun faireachán a dhéanamh ar shlabhra soláthair na leathsheoltóirí atá beartaithe faoin Rialachán.

                  (6)

                  Bhunaigh an Coimisiún an Sainghrúpa Eorpach Leathsheoltóirí chun an Moladh seo a chur chun feidhme. Feidhmeoidh an Sainghrúpa Eorpach Leathsheoltóirí mar ardán le haghaidh comhordú idir na Ballstáit agus soláthróidh sé comhairle agus cúnamh don Choimisiún i gcur chun feidhme an Rialacháin atá le teacht. Glacfaidh an Bord Eorpach Leathsheoltóirí, a bhunófar sa Rialachán, cúraimí an tSainghrúpa Eorpaigh Leathsheoltóirí ar láimh.

                  (7)

                  Ba cheart don Sainghrúpa Eorpach Leathsheoltóirí malartú tapa agus éifeachtach faisnéise idir na Ballstáit agus an Coimisiún a éascú maidir le forbairtí sa mhargadh lena gcuirtear soláthairtí an Aontais i mbaol inláimhsithe, agus ba cheart dó freagairt aonfhoirmeach chomhordaithe ar ghéarchéimeanna a chothú.

                  (8)

                  Mar chéad bheart, moltar do na Ballstáit faisnéis a iarraidh ar eagraíochtaí ionadaíocha gnóthas nó, más gá, ar mhonaróirí aonair leathsheoltóirí agus trealaimh. Chuirfeadh sé sin le cumas an tSainghrúpa Eorpaigh Leathsheoltóirí bearta féideartha freagartha ar ghéarchéimeanna a shainaithint agus a chur in oiriúint. Ba cheart na sonraí a bhailítear a bheith bainteach leis an gcumas táirgeachta, leis an acmhainn táirgeachta agus leis na suaití príomhúla agus na scrogaill phríomhúla atá ann faoi láthair. Ba cheart aon bhailiú nó aon mhalartú faisnéise a bheith i gcomhréir leis na rialacha is infheidhme maidir le comhroinnt sonraí agus rúndacht faisnéise agus sonraí.

                  (9)

                  Áirítear sa Mholadh seo moltaí maidir le bearta freagartha ar ghéarchéimeanna a n-iarrtar ar na Ballstáit iad a phlé agus a mheas lena gcur chun feidhme i gcás inarb ábhartha agus comhréireach.

                  (10)

                  Dá mbeadh gá leis an measúnú ar an ngéarchéim reatha, d‘fhéadfadh na Ballstáit breithniú a dhéanamh ar idirphlé a dhéanamh ina n-iarrfaí ar mhonaróirí leathsheoltóirí atá bunaithe san Aontas tosaíocht a thabhairt do chonarthaí le cuideachtaí a sholáthraíonn táirgí d’earnálacha criticiúla, d’fhonn a áirithiú go leanfaidh na hearnálacha sin de bheith ag feidhmiú.

                  (11)

                  Thairis sin, más ábhartha agus más iomchuí de réir an mheasúnaithe ar an ngéarchéim reatha, féadfaidh na Ballstáit breithniú a dhéanamh ar shainordú a thabhairt don Choimisiún chun táirgí áirithe a sholáthar thar a gceann, chun éifeacht ghiarála a chruthú trína chumhacht ceannaigh agus chun an soláthar d’earnálacha criticiúla ar mhaithe le leas an phobail a áirithiú.

                  (12)

                  Ar deireadh, moltar do na Ballstáit a mheas ar cheart don Aontas faireachas a dhéanamh ar onnmhairí áirithe chun soláthar a áirithiú don mhargadh inmheánach. Má mheasann siad go bhfuil bearta cosanta den sórt sin iomchuí, riachtanach agus comhréireach, d’fhéadfaidís plé a dhéanamh agus iarraidh ar an gCoimisiún a mheas an bhfuil na coinníollacha le haghaidh bearta cosanta maidir le honnmhairí de bhun Rialachán (AE) 2015/479 ó Pharlaimint na hEorpa agus ón gComhairle (3) comhlíonta.

                  (13)

                  Ba cheart an ghníomhaíocht faireacháin atá molta a bheith i gcomhréir le prionsabail na réamhaíochta, an chomhordaithe agus na hullmhachta d’fhonn córas luathrabhaidh a bhunú chun géarchéimeanna leathsheoltóra a chosc agus chun éiceachóras leathsheoltóirí an Aontais a neartú. Chuige sin, iarrtar ar na Ballstáit táscairí iomchuí luathrabhaidh a phlé sa Sainghrúpa Eorpach Leathsheoltóirí chun ganntanais amach anseo i slabhra soláthair na leathsheoltóirí a réamh-mheas.

                  (14)

                  Is gá measúnú cuimsitheach breise a dhéanamh maidir leis na rioscaí a d’fhéadfadh cur isteach ar an slabhra luacha, é a chur i mbaol nó tionchar diúltach a imirt air, lena n-áirítear maidir le tionscnamh agus foinsí soláthairtí lasmuigh den Aontas. Dá bhrí sin, moltar do na Ballstáit faisnéis ábhartha a bhailiú agus dul i gcomhar le chéile d’fhonn a chur ar chumas an Choimisiúin measúnú riosca comhchoiteann a ullmhú le haghaidh slabhra luacha na leathsheoltóirí san Aontas. Ba cheart fachtóirí atá le cur san áireamh agus na measúnuithe riosca á n-ullmhú a shonrú.

                  (15)

                  Sa Rialachán atá beartaithe, leagann an Coimisiún amach buansásra ceangailteach le haghaidh faireachán comhordaithe agus freagairt ar ghéarchéimeanna, buansásra a chuireann leis na bearta atá molta sa Mholadh seo. A luaithe a thiocfaidh an Rialachán i bhfeidhm, féadfar an Moladh seo a aisghairm,

            TAR ÉIS AN MOLADH SEO A GHLACADH:
      1.   CUSPÓIR AN MHOLTA SEO

                  (1)

                  Is é is cuspóir don Mholadh seo freagairt thapa, éifeachtach agus chomhordaithe ón Aontas a chumasú ar an nganntanas reatha leathsheoltóirí agus ar chásanna comhchosúla amach anseo.

                  (2)

                  Dá bhrí sin, cumasófar leis an Moladh seo sásra faireacháin i bhfianaise easnaimh struchtúracha an tsoláthair leathsheoltóirí agus an baol atá ann faoi láthair maidir le ganntanais amach anseo nó suaití margaidh suntasacha eile a d’fhéadfadh teacht chun cinn.

                  (3)

                  Chuige sin, moltar go n-oibreoidh na Ballstáit i gcomhar leis an gCoimisiún trí chreat an tSainghrúpa Eorpaigh Leathsheoltóirí, a dhéanfaidh comhordú láithreach ar bhearta freagartha ar ghéarchéimeanna agus a fheidhmeoidh mar ardán chun faireachán a dhéanamh ar shlabhra luacha na leathsheoltóirí, ag díriú ar rioscaí a d’fhéadfadh cur isteach ar sholáthar leathsheoltóirí, é a chur i mbaol nó tionchar diúltach a imirt air.

            2.   SAINMHÍNITHE

                  (4)

                  Chun críoch an Mholta seo, tá feidhm ag na sainmhínithe a leagtar amach sa Rialachán atá beartaithe.

            3.   AN SAINGHRÚPA EORPACH LEATHSHEOLTÓIRÍ

                  (5)

                  Moltar do na Ballstáit an Moladh seo a chur chun feidhme tríd an Sainghrúpa Eorpach Leathsheoltóirí. Tá feidhm ag rialacha nós imeachta ginearálta an tsainghrúpa sin.

            4.   FREAGAIRT LÁITHREACH AR GHÉARCHÉIMEANNA

                  (6)

                  Mar ábhar práinne, ba cheart do na Ballstáit teacht le chéile sa Sainghrúpa Eorpach Leathsheoltóirí chun faisnéis a mhalartú maidir le staid reatha na géarchéime leathsheoltóirí ina margaí náisiúnta. Go háirithe, ba cheart dóibh measúnú a dhéanamh ar na táirgí agus ar na margaí nithiúla a bhfuil tionchar ag an nganntanas orthu, chomh maith le plé a dhéanamh ar aon bheart teagmhasachta a cuireadh chun feidhme ar an leibhéal náisiúnta.

                  (7)

                  Ba cheart do na Ballstáit faisnéis a iarraidh ar eagraíocht ionadaíoch gnóthas nó, más gá, ar mhonaróirí aonair leathsheoltóirí agus trealaimh maidir le cumais soláthair, lena bhféadfaí faisnéis a áireamh maidir le cumas táirgeachta, acmhainneacht táirgeachta agus na suaití príomhúla atá ann faoi láthair, d’fhonn bearta féideartha freagartha ar ghéarchéimeanna a shainaithint agus a chur in oiriúint. Ba cheart aon bhailiú nó aon mhalartú faisnéise a bheith i gcomhréir leis na rialacha is infheidhme maidir le comhroinnt sonraí agus rúndacht faisnéise agus sonraí.

                  (8)

                  Bunaithe ar an bhfaisnéis sin, iarrtar ar na Ballstáit measúnú a dhéanamh ar bhearta iomchuí, éifeachtacha agus comhréireacha maidir le freagairt ar ghéarchéimeanna ar an leibhéal náisiúnta agus ar leibhéal an Aontais (bosca uirlisí géarchéime). Ar na bearta sin, d’fhéadfadh ceann amháin nó níos mó de na nithe seo a leanas a bheith san áireamh:

                              (a)

                              dul i mbun idirphlé le monaróirí agus iarraidh orthu tosaíocht a thabhairt do tháirgeadh táirgí atá ábhartha don ghéarchéim chun a áirithiú go leanfaidh earnálacha criticiúla de bheith ag feidhmiú;

                              (b)

                              i gcás inarb iomchuí, breithniú a dhéanamh ar shainordú a dheonú don Choimisiún chun gníomhú mar chomhlacht lárnach ceannaigh thar ceann dhá Bhallstát nó níos mó le haghaidh soláthar poiblí táirgí atá ábhartha do ghéarchéim i gcás earnálacha criticiúla áirithe;

                              (c)

                              measúnú a dhéanamh ar cé acu ar cheart nó nár cheart don Aontas faireachas a dhéanamh ar onnmhairithe táirgí is ábhartha don ghéarchéim agus iarraidh a eisiúint don Choimisiún go ndéanfar a mheas an bhfuil na coinníollacha le haghaidh bearta cosanta maidir le honnmhairí de bhun Rialachán (AE) 2015/479 á gcomhlíonadh;

                              (d)

                              dul i mbun comhairliúcháin chomhordaithe nó comhair le tríú tíortha ábhartha d’fhonn réitigh chomhoibritheacha a lorg chun aghaidh a thabhairt ar shuaití sa slabhra soláthair, i gcomhréir leis na hoibleagáidí idirnáisiúnta. D’fhéadfadh comhordú i bhfóraim idirnáisiúnta ábhartha a bheith i gceist leis sin, i gcás inarb iomchuí.

                  (9)

                  Chun cur chuige comhordaithe a áirithiú, ba cheart do na Ballstáit an Coimisiún a chur ar an eolas go tráthúil faoi na bearta náisiúnta ar fad a rinneadh maidir le slabhra soláthair na leathsheoltóirí.

            5.   FAIREACHÁN

                  (10)

                  Ba cheart do na Ballstáit faireachán rialta a dhéanamh ar shlabhra luacha na leathsheoltóirí, ag díriú ar rioscaí a d’fhéadfadh cur isteach ar an soláthar leathsheoltóirí, é a chur i mbaol nó tionchar diúltach a imirt air.

                  (11)

                  Chuige sin, ba cheart do na Ballstáit táscairí luathrabhaidh iomchuí a shainaithint d’fhonn suaití i slabhra soláthair na leathsheoltóirí a thuar.

                  (12)

                  Ba cheart do na Ballstáit faisnéis a sholáthar don Choimisiún ar mhaithe le fachtóirí, treochtaí agus teagmhais a mhapáil a d’fhéadfadh cur isteach go mór ar shlabhra luacha domhanda na leathsheoltóirí san Aontas (measúnú riosca an Aontais). Ar na tosca ábhartha atá le cur san áireamh, d’fhéadfadh an méid seo a leanas a bheith san áireamh:

                              (a)

                              infhaighteacht agus sláine seirbhísí nó earraí na ngnóthas in earnáil na leathsheoltóirí san Aontas a bhfuil a bhfeidhmiú fíor-riachtanach do shlabhra soláthair na leathsheoltóirí;

                              (b)

                              an ráta ag a luainítear an t-éileamh ar chineálacha éagsúla leathsheoltóirí, i ndáil leis na hacmhainneachtaí monaraíochta atá ar fáil freisin;

                              (c)

                              bearnaí agus scrogaill sa mhonaraíocht, sa phacáistíocht agus sa lóistíocht, lena n-áirítear ganntanais in amhábhair agus lucht saothair cáilithe atá ar fáil;

                              (d)

                              tionóiscí, ionsaithe, tubaistí nádúrtha nó teagmhais thromchúiseacha eile a d’fhéadfadh tionchar a imirt ar shlabhra soláthair na leathsheoltóirí;

                              (e)

                              athruithe teicniúla, rialála nó comhshaoil lena laghdaítear an táirgeacht mhonaraíochta;

                              (f)

                              comhchruinniú an tsoláthair i ndáil le limistéir gheografacha agus cuideachtaí, agus éifeachtaí an líonra agus éifeachtaí glasála á gcur san áireamh;

                              (g)

                              tionchair beartas trádála, taraifí, bacainní trádála agus bearta eile a bhaineann le trádáil;

                              (h)

                              barántúlacht agus sláine leathsheoltóirí, an tionchar a d’fhéadfadh a bheith ag leathsheoltóirí góchumtha;

                              (i)

                              sárú nó gadaíocht maoine intleachtúla nó rún trádála.

                  (13)

                  Ba cheart do na Ballstáit na príomhchatagóirí d’úsáideoirí leathsheoltóirí a shainaithint, go háirithe iad siúd ó na hearnálacha criticiúla. Ba cheart dóibh cuireadh a thabhairt d’eagraíochtaí geallsealbhóirí ábhartha, lena n-áirítear comhlachais tionscail agus ionadaithe ó na príomhchatagóirí úsáideoirí, faisnéis a sholáthar maidir le méaduithe neamhthipiciúla ar an éileamh agus maidir le suaití aitheanta ar a slabhra soláthair, lena n-áirítear gan leathsheoltóirí criticiúla nó amhábhair chriticiúla a bheith ar fáil, aga tionscanta is faide ná an meán-aga tionscanta, moilleanna seachadta agus borradh eisceachtúil ar phraghsanna.

                  (14)

                  Ba cheart do na Ballstáit an Coimisiún a chur ar an eolas láithreach i gcás inar léir dóibh go bhféadfadh suaitheadh a bheith ann i soláthar leathsheoltóirí, nó méadú neamhthipiciúil ar an éileamh nó i gcás ina bhfuil faisnéis nithiúil iontaofa acu faoi aon fhachtóir riosca nó aon teagmhas eile a thagann chun cinn.

            6.   ATHBHREITHNIÚ

                  (15)

                  Féadfar an Moladh a aisghairm tar éis theacht i bhfeidhm an Rialacháin atá beartaithe.

         Arna dhéanamh sa Bhruiséil, 8 Feabhra 2022.

               Thar ceann an Choimisiúin

            Thierry BRETON

               Comhalta den Choimisiún

         (1)  COM(2022) 46, 8.2.2022.

         (2)  Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún – Compás Digiteach 2030: an modh Eorpach le haghaidh na Deich mBliana Digiteacha, 9.3.2021 COM(2021) 118 final).

         (3)  Rialachán (AE) 2015/479 ó Pharlaimint na hEorpa agus ón gComhairle an 11 Márta 2015 maidir le comhrialacha le haghaidh onnmhairí (IO L 83, 27.3.2015, lch. 34).